Document ID: 32014D0099

IZVEDBENI SKLEP KOMISIJE
z dne 18. februarja 2014
o določitvi seznama regij, upravičenih do financiranja iz Evropskega sklada za regionalni razvoj in Evropskega socialnega sklada, ter držav članic, upravičenih do financiranja iz Kohezijskega sklada, za obdobje 2014-2020
(notificirano pod dokumentarno številko C(2014) 974)
(2014/99/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (1) in zlasti člena 90(4) Uredbe,
ob upoštevanju naslednjega:
(1)
Evropski sklad za regionalni razvoj in Evropski socialni sklad podpirata cilj „naložbe za rast in delovna mesta“ v vseh regijah, ki ustrezajo ravni 2 skupne klasifikacije statističnih teritorialnih enot (v nadaljevanju besedila: raven NUTS 2), ki je bila oblikovana z Uredbo (ES) št. 1059/2003 Evropskega parlamenta in Sveta (2), kakor je bila spremenjena z Uredbo Komisije (ES) št. 105/2007 (3).
(2)
V skladu s členom 90(4) Uredbe (EU) št. 1303/2013 mora Komisija določiti seznam regij, ki izpolnjujejo ustrezna merila za vse tri kategorije regij (manj razvite regije, regije v prehodu in bolj razvite regije) na ravni NUTS 2.
(3)
V skladu s členom 90(4) Uredbe (EU) št. 1303/2013 mora Komisija tudi oblikovati seznam držav članic, ki so upravičene do financiranja iz Kohezijskega sklada, ter seznam držav članic, ki na prehodni in posebni podlagi prejmejo podporo iz Kohezijskega sklada.
(4)
V skladu s točko 32 sklepov o večletnem finančnem okviru za obdobje 2014-2020, ki jih je Evropski svet sprejel dne 7. in 8. februarja 2013, so na zahtevo države članice, regije na ravni NUTS 2, ki so bile združene na podlagi Uredbe Komisije (EU) št. 31/2011 (4) in pri katerih se je zaradi uporabe spremenjene klasifikacije NUTS spremenil status kategorije upravičenosti ene ali več zadevnih regij, del kategorije, določene na ravni spremenjene regije NUTS. Zato bi moral biti ta sklep skladen z omenjenimi sklepi.
(5)
Zaradi preglednosti bi bilo treba kode in imena regij na ravni NUTS 2, ki se uporabljajo od 1. januarja 2012 v skladu z Uredbo (EU) št. 31/2011, vključiti tudi v priloge k temu sklepu.
(6)
Zato bi bilo treba to upoštevati pri določitvi seznama upravičenih regij in držav -
SPREJELA NASLEDNJI SKLEP:
Člen 1
Regije v kategoriji manj razvitih regij, upravičene do financiranja iz Evropskega sklada za regionalni razvoj (ESRR) in Evropskega socialnega sklada (ESS), so navedene v Prilogi I.
Člen 2
Regije v kategoriji regij v prehodu, upravičene do financiranja iz ESRR in ESS, so navedene v Prilogi II.
Člen 3
Regije v kategoriji bolj razvitih regij, upravičene do financiranja iz ESRR in ESS, so navedene v Prilogi III.
Člen 4
Države članice, upravičene do financiranja iz Kohezijskega sklada, so navedene v Prilogi IV.
Člen 5
Države članice, upravičene na prehodni in posebni podlagi do financiranja iz Kohezijskega sklada, so navedene v Prilogi V.
Člen 6
Ta sklep je naslovljen na države članice.
V Bruslju, 18. februarja 2014

Labels: 18
15
19